Емдiн районса Микунь карын лоö стрöитöма киссьöм оланiнысь гражданаöс овмöдöм вылö уна патераа керка.

695,4 кв.м ыджда 16 патераа керка стрöитасны киссьöм оланiн фондысь гражданаöс мöдлаö овмöдöм кузя республиканскöй адреснöй уджтаслöн мероприятиеяс серти, мый вынсьöдöма Коми Республикаса Веськöдлан котырлöн 2010 во косму тöлысь 23 лунся 115 №-а шуöмöн. Стрöйба вылас ЖКХ выльмöдан фондысь да меставывса сьöмкудйысь лоö видзöма 20 млн. сайö шайт.

Öнi кыпöдöма нин öдйö тэчан конструкцияясысь керка тэчассö, вевттьöма, мичмöдöма ортсыладорсö, нюжöдöма ва, шоныд да электричество воан сетьяс. Матысса кадö тэчасны öшинь пакетъяс да öдзöсъяс, сувтöдасны пытшкöс стенъяс. Кöч тöлысьын мичмöдасны öшинь ув. Коми Республикаса архитектура, стрöитчöм да коммунальнöй овмöс министерстволöн юöртöм серти, керкасö эштöдасны тавося йирым тöлысьын.

Выль керкаö вуджасны овны 16 семья (34 морт), тайö Микунь карысь Дзержинский уличаса 10 №-а, Вöр уличаса 18 №-а, Новосельскöй уличаса 2 №-а уна патераа 3 киссян выя керкаысь.